زِندگی پاداں اَڈیت مَن سَرگِراں
لچہ کار: عرفان مہر
اَنگرانی رولہہ رَنگیں ایوکی
کوہ بْرھنگ پُکی اَنت چو کوکر ءَ
دْرچک ءُ دارانی اَبیتکیں زندمان
اَچ وتی جند ءَ گوں جنگ ءَ اَنت گُشئے
زِر چو ھونی ایں گیابے چَول جَنت
گوات مَٹ بوتگ وتی پیشی وڈا
ایوکی ھیل کُرتگ شَھر ءِ مَردماں
شَھر کَبرستانے ءِ جَنت چَھرگ ءَ
مَن وتی اَھد ءِ گنوکیں مُردمے
ماہ ءُ سالانی درامد دروشمی
زندگی ءِ باتن ءَ چیر اَنت گُشئے
مَرگ میلانک ھَر دمان راہ ءِ سَر ءَ
کِشک ، دْمک ءُ دَر درامد بوتگ اَنت
سرگِراں پاداں اَڈان بیت زِندمان
” اِرپان مَھر ”